El Ple Municipal demana implantar un cicle d'FP en manteniment de material rodant ferroviari
28 de gener 2022

![](/media/dmxjhel2/c_estacion.jpg?width=850&height=566.9886363636364)

El Ple de l'Ajuntament de Sagunt, reunit ahir en sessió ordinària, va aprovar una moció en la qual s'acorda instar la Conselleria d'Educació, Cultura i Esports a implantar un Cicle Formatiu de Manteniment de Material Rodant Ferroviari, així com sol·licitar al grup RENFE la implantació d'un centre de l'Escola Tècnica Professional de Conductors i Operacions (ETPCO) a Sagunt.

La proposta, presentada pel Grup Municipal Compromís i defensada per José Manuel Tarazona, va ser aprovada amb els vots a favor de l'Equip de Govern (PSPV-PSOE, Compromís i EU) i els partits de l'Oposició, IP, PP, C’s i Vox, i l'abstenció del Grup No Adscrits.

L'exposició d'arguments recull que els serveis ferroviaris de Rodalies, gestionats per Renfe com a operadora i Adif com a administrador de la infraestructura, actualment «**viuen una situació de col·lapse amb un llistat de compromisos incomplits. A més d'un problema d'infrafinançament i infra inversió la Comunitat Valenciana patix una incapacitat d'execució pressupostària per part del Ministeri de Transports, Mobilitat i Agenda Urbana. Davant esta situació, més de 10.000 milions de passatgers han deixat d'usar el servei. I per a poder recuperar-los, es deu de donar un bon servei de qualitat, millorar els horaris, el temps de viatge i la freqüència de pas, i acabar amb els retards i cancel·lacions**».

En este sentit, continua argumentant la moció que de res servix tindre els millors trens en les millors vies si no es tenen persones i equips capacitats. Una variable significativa per a aconseguir estos objectius seria tindre professionals capacitats en totes les àrees de Renfe-Adif. Per tant, una ciutat com Sagunt que té centres i instituts de Formació Professional que són pioners, referents i amb un gran bagatge i experiència en diferents famílies professionals, podria cobrir les demandes de recursos humans per a donar resposta a les necessitats de les empreses ferroviàries.

Per tot això, la Corporació municipal acorda en primer lloc instar la Conselleria d'Educació, Cultura i Esports a implantar un Cicle Formatiu de Manteniment de Material Rodant Ferroviari en el municipi de Sagunt. En segon lloc, sol·licitar al grup Renfe la implantació d'un centre de l’ETPCO a Sagunt per a l'obtenció conjunta de la llicència de maquinista i el diploma que acredita la formació corresponent als coneixements generals mínims necessaris per als certificats de categoria B.

D'altra banda, un altre dels acords recull instar a la Generalitat Valenciana que instruïsca beques o ajudes a l'estudi d'alumnat resident a la Comunitat Valenciana per a cursar els estudis descrits en l'anterior punt, amb l'objectiu d'afavorir la competència, la igualtat d'oportunitats i l'excel·lència en el rendiment acadèmic.

Finalment, es donarà trasllat dels tres acords al Gabinet del Conseller, a la Secretaria Autonòmica i la Direcció General de Formació Professional i Ensenyaments Especials; a la Conselleria de Política Territorial, Obres Públiques i Mobilitat; al Ministeri de Transports, Mobilitat i Agenda Urbana; al grup Renfe i a Escola Tècnica Professional de Conducció i Operacions (ETPCO) del grup Renfe.

![](/media/wrlbv5zs/c_josé-manuel-tarazona.jpg?width=850&height=567)

*   [](http://www.facebook.com/sharer.php?u=https://aytosagunto.es/va/actualitat/el-ple-municipal-demana-implantar-un-cicle-d-fp-en-manteniment-de-material-rodant-ferroviari/ "Facebook")
*   [](http://twitter.com/share?url=https://aytosagunto.es/va/actualitat/el-ple-municipal-demana-implantar-un-cicle-d-fp-en-manteniment-de-material-rodant-ferroviari/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-municipal-demana-implantar-un-cicle-d-fp-en-manteniment-de-material-rodant-ferroviari/ "Linked In")
*   [](mailto:?body=https://aytosagunto.es/va/actualitat/el-ple-municipal-demana-implantar-un-cicle-d-fp-en-manteniment-de-material-rodant-ferroviari/)